《读南华杂篇述以五言十一章 其八 说剑》
明代·郭之奇

漆园宁剑士，肯为千金使。偶资鹏翼怒，或因蝴梦喜。

蓬突垂曼鹏，短后殊衣履。遂因太子先，一探时君旨。

自言臣所能，十步一人靡。千里不留行，后发而先抵。

复言臣剑三，先言而后拟。天子及诸侯，锋锷分遥迩。

远则四夷包，近亦四封止。若无庶人剑，瞋目亡首趾。

纷纷若斗鸡，一旦命绝矣。纵使百鸡存，强秦方虎视。

浩浩长平坑，三千同一垒。此时王听毕，脱剑谢庄子。

三月闭宫门，剑客俱惭死。庄子复儒冠，赵国犹延纪。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。